มีเจ้าถิ่นแนะนำผมว่าเช้าๆให้มาลองกินโจ๊กที่ร้านนี้ เป็นร้านที่ไม่มีชื่อร้าน อยู่กลางตลาดสด ตลาดสดเมืองตราดอยู่ที่ถนนเทอดจรัส หาที่จอดรถตรงข้ามตลาดได้เลย แล้วเดินเข้าช่องกลางที่เป็นช่องใหญ่สุดของทางเดินเข้าตลาด เดินตรงไปทะลุตลาดจะเจอร้านนี้อยู่ขวามือตรงตึกแถว ตั้งโต๊ะและเตาในบ้านเลย มีโต๊ะนั่งแค่ 2 ตัวอยู่ในบ้าน ส่วนใหญ่เห็นคนมาซื้อใส่ถุงกลับบ้านกันทั้งนั้น มีผมคนเดียวนี่แหล่ะที่มานั่งกิน บรรยากาศในร้านค่อนข้างร้อน เป็นเพราะเค้าตั้งเตาในบ้าน ถ้าหน้าหนาวมานั่งแบบนี้คงจะดี แต่นี่มันหน้าร้อนสิ่ เหงื่อแคกไปหลายพลั่ก 
 ราคา โจ๊กหมู ใส่ไข่ 30 บาท 
         โจ๊กหมู ไม่ใส่ไข่ 25 บาท
         ข้าว+ไข่.    20 บาท
    ผมสั่งโจ๊กหมูใส่ไข่ เนื้อโจ๊กเนียนข้าวไม่เป็นก้อนเนื้อเหนียวดี ได้น้ำซุปกระดูกหมูแท้ๆเลยทำให้รสชาติดีหอมหวานน้ำต้มกระดูก ใส่หมูสับปรุงรสด้วยซีอิ๊วกระเทียมพริกไทยนิดๆ สุดอร่อย มีเครื่องในด้วย ตับ กระเพาะ เซี่ยงจี๊ ไส้อ่อน ทำให้ได้ความรู้สึกเหมือนได้กินต้มเครื่องในร่วมกับโจ๊ก ผมปรุงแค่ซอส และพริกไทย ก็อร่อยเพลินทั้งชาม โดยเก็บไข่ลวกที่อยู่ในชามไว้ปิดท้าย เหยาะซอสกับพริกไทยเพิ่มอีกนิด ได้ฟิลไข่ลวกปิดท้าย แบบรองท้องเบาๆ 
    เช้าๆที่ตราด มากินโจ๊กร้านนี้ไม่ผิดหวังครับ ทั้งอร่อยและราคาเบา